"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast One Way saatesse, mis jõuab teieni Helsingist,
meie Kaisanieme stuudiost.
Saate toob teieni misjoniühendus One Way Mission.
Tapani Suonto jätkab täna oma õpetust Joosepist.
Enne seda näeme One Way uudiseid, mida toimetab Jussi Peimola.
Lühidalt uudiseid -
Miljonilinna Vijayvada tänavail Indias
on tänavalaste arv märgatavalt vähenenud.
Neid on järgi ehk vaid kümnendik sellest, mis mõni aasta tagasi.
Tänavalastetööd teeb mitmeid organisatsioone,
kuid One Way regulaarset tööd peetakse üheks tõhusamaks.
One Way on rajanud piirkonda nii tänavalaste päästekeskuse
kui ka rehabilitatsioonikeskuse.
Muusik Pekka Simojoki võitis publiku südamed veebruaris
Indias peetud noortekonverentsil.
Simojoe kontserte kuulas ligi 2000 inimest,
kellele üks mees ja kitarr oli uus ja positiivne kogemus.
Malawis on aasta algul sadanud rohkem vihma kui aastaid.
One Way külasse viivad teed on olnud kohati läbipääsmatud.
Nüüd on olukord juba parem
ja mais jõuab kohale ka uus maastikukiirabiauto.
Aasta eest käivitus Malawi kitseprojekt,
kui lastekodulaste sponsorid küsisid Marianne Masambalt,
mida võiks lastele kinkida.
Sponsorite abil said kõik 300 lastekodulapse pered kitse,
mis on muutnud pered ettevõtlikumaks ja iseseisvamaks.
Aasta algul osales ja õpetas One Way tiim Ugandas
ja Rwandas lausa kolmel seminaril.
Õpetati nii täiskasvanuid, noori kui lapsi.
Seminaridel toimusid ka naiste ja meeste workshopid,
kus arutati pere- ja abieluprobleeme.
Nepaali tööpõllul on ruumideküsimus endisest veelgi aktuaalsem.
Saatchi Kurian otsib uusi ruume nii poiste lastekodule
kui ka invaliidide tööle, kuid samas ka kohta,
kuhu võiks koondada kõik tööharud.
Palvetame, et leitaks sobivad ruumid.
Mongoolias on One Way töötajad tegelenud
kogu talve kestnud vanglakursuste
ning ka meestetöö ja meestekodudega, kuhu voolab pidevalt mehi juurde.
Kahjuks pole piisavalt töötegijaid.
Palvetage, palun, sellele lõikuspõllule uusi töötajaid.
Hiinas on taas opereeritud mitmeid huule- ja suulaelõhega lapsi.
Soodsaima hinnaga haiglani kestab tee üle 11 tunni,
nii et autoreisid on alati väga väsitavad
nii väikestele patsientidele kui hoidjatele.
Kuid õnnestunud operatsioon tasub vaeva.
Käkisalme piirkonna evangeliseerimistiimis
on juba viis inimest.
Lisaks Valentina Kutuzovale ja tema töökaaslasele Nadeždale
teeb küla- ja peretööd ka kolm meest.
Valentinale ostetud auto on reisidel suureks õnnistuseks olnud.
Venemaa Koivisto lastekodulaste Soome suvelaagri ettevalmistused
on juba täies hoos.
Laager toimub tänavu esimest korda Espoos, Luukis,
kus on head ruumid lastehulgale ja nende kasvatajaile.
Internetis tegutseva One Way jüngerluskooli populaarsus
on täielikult üllatanud.
Õpilasi on juba sadu ja neid tuleb pea iga päev juurde.
Esimestel jüngerluskooli loengutel on olnud vaatajaid paar tuhat
ja kogu kursuse on läbinud juba mitusada inimest.
Iga päev saabub tellimusi õpetusmaterjalidele
ja kursusel osalejaid on isegi Lapimaal.
Aasta algul hakkas One Way käivitama Soomes töörakke,
kus keskendutakse jüngerluskooli kaudu
nii isiklikule vaimsele kasvule
kui ka evangeeliumi levitamisele oma piirkonnas.
Huvi rakkude vastu on olnud suur ja kümmekond on juba käivitunud.
One Way Missioni asutamisest möödub tänavu 30 aastat.
Juubelipidustused peetakse sügisel Helsingis.
Osalema oodatakse kõiki One Way töö juhte
erinevatest maailmajagudest.
Pidustused toimuvad 20.-22.09.2013 Helsingis.
Tere tulemast!
Nüüd on järg õpetusosa käes.
Tapani Suonto jätkab Joosepi elu teemal.
One Way pühapäevapidu pühapäeviti kell 12.00 Helsingis
Näeme Jumala valitud teenijat, kes Teda armastas
kaevus, orjuses, vanglas ja lõpuks Egiptuse valitsejana.
Joosepi lugu viitab ka printsiibile: kutsumusel on alati oma hind.
Kutsumus maksis Joosepile kõik. Ta sai Jumalalt erilise kutse,
Jumal ilmutas selle talle ja oli valinud Ta oma plaanide jaoks.
Kuid sel kutsumusel oli oma hind. Nii on alati.
Igal kutsumusel, mida kohtame, on oma hind.
Ka koguduse kutsumisel on oma hind ja meie maksame selle eest.
Joosepi loos on veel üks printsiip - Jumala tõotuse jõud.
"Aga vaata, teie vihud ... kummardasid minu vihu ees.”
Jumala antud tõotus oli vägevam kõigest vastuseisust,
kõigist valedest ja vastupanevatest jõududest,
kõigist ahistustest ja kannatustest.
Vägevam kui kõik ebaõiglus oli Jumala tõotus.
Vale jõud on suur, kuid Jumal on veel suurem.
Vale saab täieliku kaotuse.
Lõpuks puhastati mustatud Joosepi maine täielikult.
Laul 105 räägib:
"Ja ta kutsus nälja maa peale, lõpetas kõik leivajätku.
Ta läkitas nende eele mehe: Joosep müüdi orjaks.
Tema jalgu vaevati pakus, ta kaelgi pandi raudu,
kuni Issanda sõna läks täide, tema kõne tegi ta puhtaks."
Jumal oli Joosepi poolt.
Jumala sõna ja Jumala teod tõestasid Joosepi süütust.
Jumal on lõpuks alati õige poolel.
Kui käime tões, on Jumal meie poolt.
Lõpuks päästab Ta kõik vale võimusest.
Viimane pääste on Taevariik, kuhu ei mahu ühtki valet.
Meilgi on Jumala tõotus, mille najal kogudusena edasi liigume.
Ta on lubanud, et Jeesus Kristus jääb viimsena põrmu peale seisma.
Tema võidab lahingu vaatamata kõigele vastuseisule.
Jumala kogudusena võime kohata
suurt ebaõnne, viha, valesid ja kibedust.
Täna elavad miljonid õed-vennad tohutu surve ja tagakiusu keskel.
Kuid tõotus on sellest kõigest suurem.
Saame võidu.
Tema jääb viimasena põrmu peale seisma.
1. Moosese 41:45 ütleb:
"Ja vaarao pani Joosepile nimeks Safnat-Paneah
ja andis temale naiseks Asnati, Ooni preestri Pooti-Fera tütre;
ja Joosep läks välja Egiptusemaale."
Naine kujutab kogudust, mis on koos Kristusega ausse tõstetud.
Need sündmused sarnanevad Jeesuse elule.
Joosep tuli oma vendade juurde, kuid nood põlgasid ta ära.
Vennad otsustasid ta ära tappa, kuid Jumal ei lubanud tal surra.
Jumal tõstab ta hävingust ja seab võimupositsioonile
kõrgemale kõigest muust võimust ja väest.
Ülendatud Joosep naib mõrsja.
Nii nagu naine on kõiges Joosepiga ühendatud,
on ka kogudus ühendatud Kristusega.
Naine on valitud ausse Joosepi kõrval.
Kui Joosep vaarao kaarikus vaarao kõrval ringi sõidab,
et kõike valitseda,
langeb kogu rahvas maha ja kummardab Joosepit.
Ainus, kes Egiptuse valitseja ees maha ei kummarda,
on tema naine.
Naine on Joosepi kõrval samasse ausse tõstetud.
Ta sõidab ringi samas kaarikus ja jälgib,
kuidas kogu ülejäänud rahvas kummardub Joosepi ees.
See on võrdpilt kogudusest Kristuse kõrval.
Oleme Tema mõrsja.
Kristuse positsioon määrab terve koguduse positsiooni.
Kui oleme ühendatud Kristusega,
oleme ühendatud ausse tõstetud Päästjaga,
Kuningate Kuninga ja Isandate Issandaga.
Mitte alandatud seisuses oleva, hüljatu ja mahajäetuga,
vaid me oleme ühendatud ülestõusnud Kuningate Kuningaga.
"Ta on surnud kõikide eest, et elavad ei elaks enam enestele,
vaid temale, kes on nende eest surnud ja üles äratatud.
Seepärast ei tunne me nüüdsest peale kedagi inimliku loomuse poolest ...
Niisiis, kui keegi on Kristuses, siis ta on uus loodu,
vana on möödunud, vaata, uus on sündinud."
See tähendab seda, et igaüks, kes on riietunud Kristusega,
kes on andnud elu Jeesusele, on tõstetud Jeesuse kõrvale,
Temale kuuluvasse ausse, Tema kõrvale.
Kogudus on Talle veres üks. Oleme üks pere.
Vere kaudu oleme ühendatud kõigiga, kes käivad valguses.
Kui käime valguses, on meil Piibli sõnul osadus üksteisega.
Kuid lunastuse kaudu ühendab Püha Vaim meid
veel suurema, ülestõusnud ja ausse tõstetud Kristusega.
See on tõeline usklike osaduse saladus -
Tema pühadus ja ülevus.
Sellega on meid Kristuses ühendatud.
Me pole enam need, kes olime.
Me pole üksnes lonkavad, kõikuvad, väiksed inimesed.
Kristuses oleme midagi täiesti muud.
Kahjuks tuleme tihti palju madalamale tasemele
ja elame madalamal tasemel.
Kui meie osadus on pidevalt horisontaaltasandil
ja me ei mõista, et meid on ühendatud vertikaaltasandil
ülestõusnud Kristusega,
Kuningate Kuninga ja Isandate Issandaga,
kui me sellele pihta ei saa ja meie osadus on vaid horisontaalne,
oleme väga lähedal sektantlusele.
Sektantluse osadus on horisontaaltasandi osadus.
Meil võib olla erinevaid osadusi.
Meid võivad ühendada õpetus, traditsioonid, erinevad reeglid,
inimlik osadus, sõprus, vendlus, harrastused.
Meil võib olla isegi nii hästi nagu mõnedes kogudustes,
et isegi pered on ühtsed, lapsed on omavahel parimad sõbrad,
naistel on ühised harrastused ja ka meestel.
On kogudusi, kus lapsevanemad on asutanud ühiselt koole,
kus õpivad terve koguduse lapsed,
kõik tegutsevad koos, valitseb suur ühtsus
ning rõõmustatakse osaduse üle, mille Kristus meile andnud on.
Horisontaaltasandi osadus on kaunis ja suurepärane.
Kuid see pole osaduse sügavaim olemus.
Küsimus on palju enamas.
Kui Kristus oleks maa peal, oleksime Temaga osaduses siin
nagu Joosepi naine ülendati Joosepi kõrvale.
Kristus on taevas
ja Tema auline, igavene positsioon määrab ka meie positsiooni.
Küsimus on vertikaaltasandi osaduses.
Piibel ütleb:
"Nemad ei ole maailmast, nii nagu minagi ei ole maailmast ...
Ja ma pühitsen ennast nende eest, et ka nemad oleksid pühitsetud tões."
"Et meie Issanda Jeesuse Kristuse Jumal, kirkuse Isa,
teile annaks tarkuse ja ilmutuse Vaimu tema äratundmisel,
valgustades teie südame silmi, et te teaksite,
milline lootus on tema kutsumises,
milline on tema pärandi kirkuse rikkus pühade sees
ja milline tema väe võrratu suurus meie heaks."
Need on võimsad sõnad, mida Piibel Tema kogudusele kuulutab.
Oleme üks võitnud ja ausse tõstetud Kristusega.
Vahel kogevad inimesed koguduses imelist horisontaaltasandi osadust.
Siis aga kolitakse ehk ära ja vahetatakse kogudust,
kus sellist osadust pole ja see viib suure pettumuseni.
"Mis sel kogudusel viga on? Ma ei tunne end samamoodi kui varem,
pole enam varasemat vaimsust."
Mõned jätavad seepärast isegi koguduse,
et ei leia enam samasugust osadust ja sõprust.
Osadus on hea, kuid on oluline mõista,
et teatud liiki osadus võib olla aluseks ka sektantlusele.
See pole kristluse sügavaim olemus, et meil on maise tasandi osadus.
Sügavaim olemus on olla üks ülestõusnud, austatud Kristusega
Tema mõrsjana.
Horisontaaltasandi osadust leiab ka spordiseltsides,
külaseltsides, mootorrattakampades ja igasugustes seltskondades.
Vahel võib see olla sügavam ja rikkamgi,
kui inimene kogudusest leiab.
Seepärast on oluline mõista,
et meid on ühendatud ülestõusnud Kristusega.
Seda osadust ei leia kusagilt mujalt.
Meid on ühise perena ülendatud Kristuse ausse.
Oleme mõrsja, kes valmistub pulmadeks.
Mõrsjakogudus koosneb erinevatest inimestest,
kuid Temas oleme üks.
Kord oli üks uskmatu koguduse koosolekul,
kes vaatas rõdult kogunenud rahvahulka.
Kui ta neid uuris, tõdes ta:
Kui see heterogeenne seltskond suudab omavahel osaduses olla,
on Jumal tõesti olemas.
Ja ta uskus.
Kogudus on ime.
Meid ei ühenda ju mootorratas.
Mõningaid ehk isegi ühendab, kuid mitte tervet kogudust.
Pole midagi, mis kõiki ühendaks.
Tuleme kõik erinevatest maailmadest.
Meil on erinevad haridused, erinevad vanused,
meie taustad on täiesti erinevad, kuid ometi,
kui Kristus meid ühendab, kui mõistame, et oleme Tema mõrsja
ja teenime ülestõusnud Päästjat, kui mõistame,
et oleme Temas ülendatud terve suure perena Tema ausse,
võime kogeda Pühas Vaimus sellist osadust,
mis on sellele maailmale võõras.
Me ei vaja mingit muud ühendavat faktorit.
Me ei pea olema omavahel ülisuured sõbrad
või tundma üksteist ülihästi, et olla osaduses Kristusega.
See ongi elu rikkus - meid on ülendatud Tema kõrvale,
oleme koos Tema mõrsja.
Sündmused jätkusid.
Seitset näljaastat võib võrrelda seitsme viletsusaastaga lõpuajal.
Jaakob saatis Joosepi vennad Egiptusesse vilja järgi.
Joosep kohtub nendega, võtab ühe venna vangi
ja saadab teised koju isale vilja viima.
Piibel ütleb - Ja nad ütlesid üksteisele:
Me oleme tõesti süüdi oma venna pärast,
kelle hinge kitsikust me nägime, kui ta palus meilt armu
ja meie ei võtnud teda kuulda.
Sellepärast on see kitsikus meile tulnud!”
Ja Ruuben vastas neile, öeldes: Eks ma rääkinud teile ja öelnud:
Ärge tehke pattu poisi vastu! Aga teie ei kuulanud.
Vaata, nüüd nõutaksegi tema verd!”
Süütunne on järginud Joosepi vendi kogu elu.
Piibel ütleb, et meie teod järgivad meid.
Kui inimene valib vale tee, tulevad need teod temaga kaasa.
Nii on alati olnud. Nii oli ka Joosepi vendadega,
kuni nälg ajas nad Joosepi jalge ette.
Nende teod jõudsid neile järgi, kuid õnnistatud kohas -
Joosepi ees.
"Siis Joosep ei suutnud enam enese üle valitseda kõigi nende ees,
kes ta juures seisid, ja ta hüüdis: Minge kõik mu juurest ära!”
Ja ükski ei seisnud tema juures,
kui Joosep ennast vendadele tunda andis.
Ja ta puhkes valjusti nutma."
See oli püha hetk, mida kõrvalseisja ei suutnud mõista.
Patutunnetus ja arm kohtusid murranguliselt.
Joosep, kes oleks võinud karistada ja kätte maksta,
murdus ja andis nuttes armu süüdlastest vendadele,
kes olid valmis teda tapma.
"Siis ütles Joosep oma vendadele: 'Astuge ligemale!'
Ja nad astusid ligemale ning ta ütles:
Mina olen Joosep, teie vend, kelle te müüsite Egiptusesse.
Aga nüüd ärge kurvastage ja ärgu süttigu teil isekeskis viha,
et müüsite mind siia,
sest teie elu säilitamiseks läkitas Jumal mind eele.
Sest kaks aastat on olnud nüüd nälg maal
ja on veel viis aastat, mil ei ole kündi ega lõikust.
Seepärast Jumal läkitas mind teie eele
kindlustama teile järeltulijaid maa peal
ja hoidma teid elus, pääsemiseks paljudele.
Niisiis ei ole teie mind läkitanud siia, vaid Jumal
ja tema on mind pannud vaaraole isaks
ja isandaks kogu ta kojale ning valitsejaks kogu Egiptusemaale."
Samuti nagu hüljatud Joosep, keda vennad kord tappa tahtsid,
andis lõpuks vendadele armu ja päästis nad,
annab Jeesus kord armu ka Iisraeli rahvale,
kes Ta hülgas ja tappis.
Sakarja 12:10
"Siis nad vaatavad sellele, kelle nad läbi pistsid,
ja kaeblevad tema pärast, nagu kaeveldakse ainsa lapse pärast,
ja nutavad tema pärast kibedasti,
nagu nutetakse kibedasti esmasündinu pärast."
Iisrael kohtub lõpuajal Temaga, kelle ta kord hülgas,
samuti nagu Joosep kohtub oma vendadega
ja halastab nende peale.
See päev on lähedal. Liigume selles suunas.
Mõrsja on juba olemas
ja peagi kohtub Joosep oma vendadega.
See on tänaseks kõik.
Kui sa ei näinud eelmisel nädalal Tapani Suonto õpetuse esimest osa,
leiad selle arhiivist meie kodulehel
www.onewaymission.fi
Järgmisel nädalal alustame suvekordustega.
Ilusat nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri